A BIZOTTSÁG 447/2007/EK RENDELETE
(2007. április 23.)
a 3448/93/EK tanácsi rendeletnek a Szerződés I. mellékletében nem szereplő áruk formájában exportált egyes mezőgazdasági termékekre vonatkozó export-visszatérítési rendszer és az ilyen visszatérítések összegének megállapítására szolgáló szempontok tekintetében történő végrehajtásáról szóló 1043/2005/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1993. december 6-i 3448/93/EK tanácsi rendeletre (1) és különösen annak 8. cikke (3) bekezdésének első albekezdésére,
mivel:
(1)
A cukorágazat piacának közös szervezéséről szóló, 2001. június 19-i 1260/2001/EK tanácsi rendeletet (2) hatályon kívül helyezte és felváltotta a cukorágazat piacának közös szervezéséről szóló, 2006. február 20-i 318/2006/EK rendelet (3). E fejlemény figyelembevétele érdekében helyénvaló ezért az 1043/2005/EK bizottsági rendelet (4) számos olyan rendelkezését módosítani, amelyek még mindig az 1260/2001/EK rendeletre való hivatkozásokat tartalmaznak.
(2)
Az 1043/2005/EK rendelet 3. cikke megállapítja azokat az alaptermékeket, amelyeknek meg kell feleltetni bizonyos mezőgazdasági termékeket és az alaptermékek feldolgozásából származó termékeket annak érdekében, hogy a rendelettel összhangban export-visszatérítésben részesülhessenek.
(3)
A teljes tejpornak (3. termékcsoport) megfeleltetendő termékek az 1043/2005/EK rendelet 3. cikkének (4) bekezdésében vannak felsorolva. A 3. cikk (4) bekezdésének második albekezdése viszont lehetővé teszi a hatáskörrel rendelkező hatóságnak, hogy - az érintett fél kérésére - a kifizetendő visszatérítés meghatározásakor az ebben a bekezdésben felsorolt termékeket szárazanyag-tartalmuk zsírmentes része miatt lefölözött-tejpor-keveréknek (2. termékcsoport) vagy tejzsírtartalmuk miatt vajnak (6. termékcsoport) feleltessék meg.
(4)
A vaj tekintetében alkalmazható visszatérítési mértékhez képest a teljes tejpor és a lefölözött tejpor visszatérítési mértékeinek rohamos csökkenése előrevetíti, hogy a piaci szereplők fokozottan fogják kérni a 3. cikk (4) bekezdése második albekezdésében leírt rendelkezések kihasználását annak érdekében, hogy olyan termékek tejzsírösszetevői tekintetében igényelhessenek visszatérítést, amelyeket normálisan teljes tejpornak feleltettek volna meg. Ez a kilátás a Szerződés I. mellékletében nem szereplő áruk formájában exportált egyes mezőgazdasági termékek tekintetében magában hordozza annak kockázatát, hogy a kifizetett visszatérítések magasabbak annál, mint ami az ilyen további feldolgozás nélkül exportált termékek tekintetében alkalmazható lenne, és ezért nem áll összhangban a tej- és tejtermékpiac közös szervezéséről szóló, 1999. május 17-i 1255/1999/EK tanácsi rendelettel (5) és különösen annak 31. cikke (1) bekezdésének második albekezdésével.
(5)
Ennek megfelelően helyénvaló törölni az 1043/2005/EK rendelet 3. cikkének (4) bekezdését annak a lehetőségnek a sérelme nélkül, hogy a kérdéses kockázat megszűnése esetén bevezessenek egy hasonló rendelkezést. Mindazonáltal olyan körülmények között, amikor a tej és tejtermékek export-visszatérítésének megállapításáról szóló, 2007. január 25-i 61/2007/EK bizottsági rendelet (6) - 2007. január 26-i hatállyal - nullára csökkentette a teljes tejpor visszatérítési mértékét, néhány tagállam talán máris úgy vélte, hogy nem helyénvaló többé helyt adni a piaci szereplők arra irányuló új kérelmeinek, hogy kihasználják azt az eltérést, amelyről az 1043/2005/EK rendelet 3. cikke (4) bekezdésének második albekezdése rendelkezik. Annak érdekében, hogy harmonizálják a tagállamoknak a 2007. január 26-a óta beérkezett kérelmekre adott válaszait, hasznos megállapítani egy olyan konkrét időpontot, amely után a tagállamok nem hagyhatnak jóvá az említett rendelkezés szerinti megfeleltetésre irányuló új kérelmeket.
(6)
Az 1043/2005/EK rendelet 43. cikke úgy rendelkezik, hogy a visszatérítés iráni kérelmek - az élelmiszersegély-műveletekhez kapcsolódóak kivételével - csak akkor érvényesek, ha a kért összeg 25 %-ának megfelelő biztosítékot helyeztek letétbe. Ezt a biztosítékot annak szavatolására helyezik letétbe, hogy a visszatérítési bizonyítvány jogosultja annak az összegnek megfelelő visszatérítést kérelmezzen, amennyire - a visszatérítési bizonyítvány érvényességi ideje alatt exportált árukról - a bizonyítványt kibocsátották. A biztosíték mértékét akkor állapították meg, amikor a bizonyítványkérelmek lényegesen meghaladták az odaítélhető összeget. A Szerződés I. mellékletében nem szereplő áruk formájában exportált egyes mezőgazdasági termékek tekintetében kifizethető visszatérítési mértékek folyamatos csökkenését követően a bizonyítványkérelmek mennyisége jelentősen mérséklődött. Ilyen körülmények között csökkentek a spekulációs céllal kérelmet benyújtó piaci szereplők kilátásai. Helyénvaló tehát a biztosíték szintjét ennek megfelelően csökkenteni.
(7)
Az 1043/2005/EK rendelet VIII. melléklete a Közösség huszonhárom hivatalos nyelvéből huszonegyen tartalmaz bejegyzéseket. A mellékletnek a két fennmaradó nyelven, vagyis írül és máltaiul is tartalmaznia kell a bejegyzéseket.
(8)
Az 1043/2005/EK rendeletet ezért ennek megfelelően módosítani kell.
(9)
A Szerződés I. mellékletében nem szereplő feldolgozott mezőgazdasági termékek kereskedelmére vonatkozó horizontális kérdésekkel foglalkozó irányítóbizottság nem adott véleményt az elnöke által megszabott határidőn belül,
ELFOGADTA EZT A RENDELETET:
1. cikk
Az 1043/2005/EK rendelet a következőképpen módosul:
1.
Az 1. cikk (1) bekezdése a következőképpen módosul:
a)
az első albekezdésben az „1260/2001/EK rendelet” helyébe a következő lép:
„318/2006/EK rendelet (7)
b)
a második albekezdés c) pontjának helyébe a következő lép:
„c)
a 318/2006/EK rendelet VII. melléklete;”.
2.
A 3. cikk a következőképpen módosul:
a)
a (4) bekezdésben a második albekezdést el kell hagyni;
b)
a (8) bekezdés a következőképpen módosul:
i.
a bevezető szavak között az „1260/2001/EK rendelet” helyébe „318/2006/EK rendelet” lép;
ii.
a c) és a d) pont helyébe a következő szöveg lép:
„c)
a 318/2006/EK rendelet 1. cikke (1) bekezdésének c) pontjában említett termékek, kivéve az 1784/2003/EK rendelet hatálya alá tartozó termékek részleges felhasználásával nyert keverékek;
d)
a 318/2006/EK rendelet 1. cikke (1) bekezdésének d) és g) pontjában említett termékek, kivéve az 1784/2003/EK rendelet hatálya alá tartozó termékek részleges felhasználásával nyert keverékek.”
3.
A 43. cikk első albekezdésében a „25 %” helyébe „15 %” lép.
4.
A 44. cikk (4) bekezdésének első albekezdésében a „25 %” helyébe „15 %” lép.
5.
A II. mellékletben a 6. „Cukor, melasz vagy izoglukóz” oszlopra vonatkozó 4. lábjegyzet helyébe a következő lép:
„(4)
A Tanács 318/2006/EK rendelete (HL L 58., 2006.2.28., 1. o.).”
6.
A III. mellékletben a 2905 43 00 KN-kódú „Mannit” után következő bekezdés helyébe a következő lép:
„Szacharózból nyert, a 318/2006/EK rendelet hatálya alá tartozó”.
7.
A VIII. melléklet a következőképpen módosul:
a)
a francia nyelvű bejegyzés után a következő francia bekezdéssel egészül ki:
„-
írül: cearta arna n-aistriú ar ais chuig an sealbhóir ainmniúil ar an [dáta]”;
b)
a magyar nyelvű bejegyzés után a következő francia bekezdéssel egészül ki:
„-
máltaiul: drittijiet li jkunu trasferiti lura lid-detentur titulari fid-[data]”.
2. cikk
Ez a rendelet az Európai Unió Hivatalos Lapjában való közzétételét követő harmadik napon lép hatályba.
Az 1043/2005/EK rendelet 3. cikke (4) bekezdésének második albekezdését viszont továbbra is alkalmazni kell az olyan termékek tekintetében, amelyek - a hatáskörrel rendelkező hatóság beleegyezésével - 2007. február 17. előtt megkapták az említett rendelkezésben említett megfeleltetést, és olyan bizonyítvánnyal fedezve exportálták őket, amelyre az említett rendelet 29. cikkével összhangban 2007. március 1. előtt kérvényeztek előzetes rögzítést.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. április 23-án.